Hmm, minu jaoks ausalt öeldes küll eksisteerivad meeste- ja naistetööd. Näiteks koduelektri olen endale selgeks teinud ainult teatud piirini (a la kust kaitsmest mida vajadusel välja lülitada ja kus on elektrikilbi võti), aga kui keldrisse oli vaja uus kaabel vedada ja ühendada, vaatasin kohe mehe poole ja tema tegi. (Ja lapsepõlvekodus oleks teinud isa, seal  ma isegi ei mõelnud selliste asjade peale). Sama on igasuguste toruvärkidega, jalgrataste hooldusega ketiõlitamisest kõrgemal tasemel jne. Kui vaja, teeb neid mees.  Mu elus on olnud ka päris pikk periood, kus kõik sellised asjad olid minu vastutada ja muidugi sain hakkama (on ju võimalik appi kutsuda elektrikud ja torumehed ja minna jalgrattaremonditöökotta jne) - aga ma absoluutselt ei igatse seda vastutust (ega isegi teadmist, kuhu torustikus paigaldada muhviga poogen või kuidas rattal välja lüüa  keskjooksu :) endale tagasi.  Ja selles mõttes on meie abielu küll ebavõrdne, et mina pole vastukaaluks saanud vabastada oma meest ühestki suuremast "naistetööst"… sest neid ju tänapäeval ei olegi. Ja tõepoolest saavad mehed väga edukalt hakkama tänapäevase pesupesemise, söögitegemise, tolmuimemise jms-ga (osad ainult ei taha, arvan ma). Meie peres on vist ainult triikimine asi, mille olen mehelt puhtalt endale võtnud - aga vastupidiselt minu ja elektritööde suhtele saaks tema triikimisega ka ise  edukalt toime. Või kasutaks Triikimiskeskuse teenuseid :)  Nii et oma näite varal ma ütlen küll, et mees saab naistetöödega tänapäeval paremini hakkama kui naine meestetöödega. Vanasti oli ilmselt tõesti meestel raskem kodus möllata, kui meenutada seda muinas- või mõistujuttu, kuidas mees ja naine päevaks tööd vahetasid ning mees miljonis koduaskelduses totaalselt läbi kukkus…